KIRJALLINEN KYSYMYS E-1793/99 esittäjä(t): Ria Oomen-Ruijten (PPE-DE) komissiolle. Kuparia sisältävien kasvustonestomaalien (veneiden pohjassa käytettävät myrkkymaalit) kieltäminen.



Virallinen lehti nro 225 E , 08/08/2000 s. 0021 - 0022



KIRJALLINEN KYSYMYS E-1793/99 esittäjä(t): Ria Oomen-Ruijten (PPE-DE) komissiolle (11. lokakuuta 1999) Aihe: Kuparia sisältävien kasvustonestomaalien (veneiden pohjassa käytettävät myrkkymaalit) kieltäminen Alankomaiden terveys-, hyvinvointi- ja urheiluministeri kielsi 31. elokuuta 1999 tekemällään päätöksellä (torjunta-aineiden sääntelystä vastaavan viranomaisen pyynnöstä) huviveneiden käsittelemisen kuparia sisältävillä kasvustonestomaaleilla 1. syyskuuta 1999 alkaen. Veneitä, joita on käsitelty myrkkymaaleilla ulkomailla, ei ole kielletty liikkumasta Alankomaiden vesillä. Kieltoa ei myöskään sovelleta myrkkymaalikäsittelyihin, jotka on tehty ennen 1. syyskuuta 1999. Katsooko komissio, että Alankomaiden määräystä voidaan pitää EY:n perustamissopimuksen 30 artiklassa tarkoitettuna kaupan esteenä. Onko Alankomaiden hallituksella valta tehdä tällainen päätös ennen kuin biosidituotteiden markkinoille saattamisesta annetun direktiivin 98/8/EY(1) täytäntöönpanoaika on päättynyt? Millaisia velvoitteita Alankomaiden hallituksella on direktiivin 98/8/EY nojalla ja/tai teknisiä määräyksiä koskevien tietojen toimittamisesta annetun yleisen direktiivin 98/34/EY(2) nojalla? Onko Alankomaat täyttänyt tällaisia velvoitteita? Jos on, miten ja kuinka hyvin? Jos ei ole, mitä toimia komissio aikoo toteuttaa? (1) EYVL L 123, 24.4.1998, s. 1. (2) EYVL L 204, 21.7.1998, s. 37. Margot Wallströmin komission puolesta antama vastaus (17. joulukuuta 1999) Komissio ei voi ottaa asiaan kantaa, sillä kyseisiä kansallisia säännöksiä ei ole annettu sille tiedoksi. Jos nämä kansalliset säännökset ovat teknisiä määräyksiä, joita tarkoitetaan teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetussa Euroopan parlamentin ja neuvoston direktiivissä 98/34/EY, Alankomaat ei ole täyttänyt velvoitettaan, sillä komissiolla olevien tietojen mukaan kyseisiä säännöksiä ei ole annettu sille tiedoksi. Jos kyseessä ovat tekniset määräykset, joita ei ole annettu tiedoksi edellä mainitussa direktiivissä säädetyllä menettelyllä, komissio toteuttaa Euroopan yhteisön perustamissopimuksen määräysten noudattamista valvovana elimenä kaikki tarvittavat toimenpiteet. Säännösten perusteellinen tarkastelu on kuitenkin edellytys sille, että komissio voi ottaa asiaan kantaa. Biosidituotteiden markkinoille saattamisesta 16. helmikuuta 1998 annetun Euroopan parlamentin ja neuvoston direktiivin 98/8/EY 16 artiklassa säädetään 10 vuoden siirtymäkaudesta. Tämän siirtymäkauden aikana on edelleen voimassa direktiivissä 98/34/EY tarkoitettu tietojen toimittamista koskeva velvoite (direktiivin 98/8/EY 16 artiklan 5 kohta). Alankomaiden viranomaisilla on oikeus antaa kyseessä olevat kansalliset säännökset ennen kuin biosididirektiivi on pakollisesti saatettava osaksi kansallista lainsäädäntöä, eli ennen 13. toukokuuta 2000, edellyttäen, että ne on annettu tiedoksi edellä mainitulla tavalla ja että ne ovat EY:n perustamissopimuksen 28 artiklan (entinen 30 artikla), 29 artiklan (entinen 34 artikla) ja 30 artiklan (entinen 36 artikla) mukaiset. Komissio tarkastaa sille toimitettujen tekstien pohjalta, ovatko säännökset näiden vaatimusten mukaiset.